CELEX: 62008TN0356
Language: et
Date: 2008-09-01 00:00:00
Title: Kohtuasi T-356/08: 1. septembril 2008 esitatud hagi — Kreeka Vabariik versus Euroopa Ühenduste Komisjon

8.11.2008   
            
            
               ET
            
            
               Euroopa Liidu Teataja
            
            
               C 285/48
            
         1. septembril 2008 esitatud hagi — Kreeka Vabariik versus Euroopa Ühenduste Komisjon
   (Kohtuasi T-356/08)
   (2008/C 285/88)
   Kohtumenetluse keel: kreeka
   Pooled
   
      Hageja: Kreeka Vabariik (esindajad: I. Chalkias ja E. Leftheriotou)
   
      Kostja: Euroopa Ühenduste Komisjon
   Hageja nõuded
   
               —
            
            
               Rahuldada Kreeka Vabariigi hagi ja tühistada tervikuna vaidlustatud komisjoni otsus või tühistamata jätmise korral muuta seda vastavalt allpool täpsemalt esile toodud väidetele, st jätta kohaldamata mis tahes korrektsioonid põllukultuuride sektoris saagiaastatel 2004 ja 2005 või igal juhul piirata korrektsiooni üksnes 5 %-ga ja üksnes kõva nisuga seoses tehtud kulutustega;
            
         
               —
            
            
               arvata kohaldatud 127 714 520,73 euro suurusest korrektsioonist ja mis tahes muust pärast käesoleva hagi esitamist kohaldatavast korrektsioonist maha 609 833,99 euro suurune summa;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Hageja esitab käesolevas hagis, milles palutakse tühistada komisjoni 8. juuli 2008. aasta otsus K(2008) 3411 (avaldatud numbri 2008/582/EÜ all), mille kohaselt jäetakse Euroopa Põllumajanduse Arendus- ja Tagatisfondi (EAGGF) raamatupidamisarvestuse kontrollimise ja heakskiitmise raames ühenduse rahastamisest välja Kreeka Vabariigi poolt tehtud kulutused summas 127 714 520,73 eurot, tühistamiseks järgmised väited:
   Esimeses tühistamiseks esitatud väites, mis puudutab nii kõva nisu sektoris kui ka väljaspool seda sektorit kohaldatud korrektsiooni, osutab hageja määruse (EMÜ) nr 3508/92 (1) artikli 4, määruse (EÜ) nr 1593/2000 (2) artikli 1 lõike 3, määruse (EÜ) nr 445/2002 (3) artikli 58 ja määruse (EÜ) nr 1782/2003 (4) artikli 20 väärale tõlgendamisele ja kohaldamisele, kuna nimetatud sätete kohaselt võib maatükke identifitseerida ka muude kartograafiliste materjalide põhjal, mis on võrdväärsed õhust tehtud ortofotodega; teise võimalusena viitab hageja faktiliste asjaolude väärale hindamisele ja vaidlusaluste korrektsioonide puudulikule põhjendamisele. Veel viitab hageja õigusliku aluse puudumisele korrektsioonide kohaldamiseks, kuna komisjon hindas hageja arvates vääralt faktilisi asjaolusid ja ületas oma kaalutlusõiguse piire, otsustades, et kohapealsed kontrollid ei olnud läbi viidud õigeaegselt.
   Teises tühistamiseks esitatud väites viitab hageja väidetava korduvusega ning proportsionaalsuse ja õiguspärase ootuse põhimõtete rikkumisega seoses õigusliku aluse puudumisele ja puudulikule põhjendamisele, kuna hageja väitel teavitati komisjoni kohtumenetlustest, mille tõttu kontrollisüsteemi rakendamine edasi lükkus, ning hageja rakendas vastavalt komisjoni soovitustele ja koostöös komisjoniga selleks ette nähtud tegevuskava.
   
      (1)  Nõukogu 27. novembri 1992. aasta määrus (EMÜ) nr 3508/92, millega kehtestatakse ühenduse teatavate toetuskavade ühtne haldus- ja kontrollisüsteem (EÜT L 355, lk 1; ELT eriväljaanne 03/13, lk 223).
   
      (2)  Nõukogu 17. juuli 2000. aasta määrus (EÜ) nr 1593/2000, millega muudetakse määrust (EMÜ) nr 3508/92, millega kehtestatakse ühenduse teatavate toetuskavade ühtne haldus- ja kontrollisüsteem (EÜT L 182, lk 4; ELT eriväljaanne 03/30, lk 94).
   
      (3)  Komisjoni 26. veebruari 2002. aasta määrus (EÜ) nr 445/2002, millega kehtestatakse nõukogu määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks) üksikasjalikud rakenduseeskirjad (EÜT L 74, lk 1; ELT eriväljaanne 03/35, lk 269).
   
      (4)  Nõukogu 29. septembri 2003. aasta määrus (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001 (ELT L 270, lk 1; ELT eriväljaanne 03/40, lk 269).